Veikkaus

Uusi rahapeliyhtiö

Ennen vuotta 2017 Suomessa harjoittivat rahapelitoimintaa Veikkaus Oy, Fintoto Oy ja Raha-automaattiyhdistys (RAY). Vuonna 2015 aloitettiin työ erillisten toimijoiden yhdistämiseksi valtion kokonaan omistamaksi uudeksi rahapeliyhtiöksi, jolla on yksinoikeus järjestää rahapelejä Suomessa. Käytännön järjestelyjen lisäksi myös arpajaislakia oli muutettava; lainmuutos hyväksyttiin eduskunnassa 21. joulukuuta 2016.
Veikkauksen, Fintoton ja RAY:n henkilöstö siirtyi uuden rahapeliyhtiön palvelukseen lukuun ottamatta Sosiaali- ja terveysjärjestöjen avustuskeskukseen (STEA) siirtynyttä RAY:n avustusosaston henkilöstöä. Veikkauksen pelien myyminen Ahvenanmaalla loppui vuoden 2018 alussa.

Sosiaali- ja terveysjärjestöjen avustuskeskus

Osana uudistusta sosiaali- ja terveysministeriön (STM) yhteyteen perustettiin Sosiaali- ja terveysjärjestöjen avustuskeskus, joka hoitaa avustusten valmistelun ja maksatuksen, seurannan ja valvonnan. Rahapeliyhtiö osallistuu avustuskeskuksen toimintakuluihin. RAY:n avustusosaston henkilöstö siirtyi avustuskeskuksen palvelukseen.

FRV Evo

Valtio perusti FRV Evo Oy -nimisen yhtiön vastaamaan operatiivisen yhteistyön toimimisesta kolmen aikaisemman rahapelitoimijan kesken siihen asti, kunnes yhdistymisen vaatimat lait ovat voimassa. Lainsäädäntötyön arvioitiin valmistuvan vuoden 2017 alussa. Uuden peliyhtiön nimeksi tulee Veikkaus, sen brändi ja ulkoiset tunnusmerkit ovat täysin erilaiset verrattuna vanhaan Veikkaukseen. Valtio omisti FRV Evosta 55 prosenttia, lopun omistivat rahapeliyhtiöt Fintoto, RAY ja Veikkaus 15 prosentin tasaosuuksin. FRV Evo Oy:n hallituksen puheenjohtajaksi valittiin Olli-Pekka Kallasvuo.

Pelaaminen

Veikkaus tarjoaa monipuolisesti erilaisia rahapelejä, kuten lotto- ja vedonlyöntipelejä, raha-automaattipelejä, pöytäpelejä ja raaputusarpoja. Pelejä voi pelata niin myyntipaikoissa, pelihalleissa kuin internetissä. Pelien ikäraja on 18 vuotta, eikä niitä voi maksaa luottokortilla.
Veikkaus omistaa Suomen ainoan kasinon, Helsingin ydinkeskustassa sijaitsevan Casino Helsingin. Eri puolilla Suomea toimii monia Pelaamoja ja Feel Vegas -peliklubeja.
Veikkauksen pelien pelaaminen verkossa edellyttää etuasiakkaaksi rekisteröitymistä. Rekisteröityvän henkilön tulee olla täysi-ikäinen, vakituisesti Suomessa (ei Ahvenanmaalla) asuva henkilö, jolla on suomalainen henkilötunnus. Henkilöllisyys tarkistetaan verkkopankkitunnuksilla ja osoitetiedot haetaan väestörekisterikeskuksesta. Henkilökohtaisen pelitilin lisäksi etuasiakkailla on oma Veikkaus-kortti, jolla voi tunnistautua kuponki- ja automaattipelejä pelatessa sekä lunastaa rahanarvoisia etuja. Etuasiakkaan on myös mahdollista seurata ja rajoittaa omaa pelaamistaan.
Lokakuun 2020 ja tammikuun 2022 välillä on suunniteltu Veikkauksen peliautomaateilla otettavaksi vaiheittain käyttöön pakollinen tunnistautuminen. Veikkaus on arvioinut vuoden 2018 vuosiraportissaan, että pelkkä pakollinen tunnistautuminen vähentää sen tuottoja vuositasolla noin 100–150 miljoonaa euroa.

Totopelit

Totoa pelataan vuosittain yli 2 000 hevosurheilutapahtumaan, ja voittoja jaetaan viikoittain yli kolme miljoonaa euroa. Totopelien tuotto käytetään kokonaisuudessaan suomalaisen hevosurheilun ja -kasvatuksen hyväksi. Raviurheilu on katsojamäärältään Suomen toiseksi suosituin urheilulaji, ja paikan päällä raveja seuraakin noin 800 000 katsojaa vuosittain. 
Koti- ja ulkomaisten ravikilpailuiden lisäksi Toto-pelikohteena on laukkakilpailuja ympäri maailman sekä ratsastuskilpailuja Suomesta.

Totopelien myynti

Totopelejä on mahdollisuus pelata Veikkauksen kautta kaikkien Suomessa järjestettävien totoravien lisäksi muun muassa Etelä-Afrikkaan, Iso-Britanniaan, Ruotsiin ja Ranskaan. Kilpailupaikkana toimivan raviradan lisäksi niitä myydään joissakin Veikkauksen pelipisteissä, joina toimivat muun muassa useat R-kioskit ja huoltoasemien myymälät. Pelaaminen on mahdollista myös Internetin ja mobiilisovelluksen kautta.

TotoTV

TotoTV on Veikkauksen oma pelaajille suunnattu maksullinen televisiokanava, joka välittää koti-ja ulkomaisia ravikilpailuja suorana lähetyksenä. TotoTV:stä tulee vuosittain yli 1000 suoraa ravilähetystä. Kotimaisen raviurheilun lisäksi TotoTV:stä voi seurata kansainvälisiä lähtöjä ympäri maailman. 
TotoTV:n lisäksi ravikilpailuja on mahdollista seurata suorana Veikkauksen internet-sivujen välityksellä. Kuvayhteys on maksullinen, mutta ravitapahtumien radioselostus (Toto-radio) on kuultavissa ilmaiseksi. Veikkauksen sivuilla on myös maksuton videoarkisto, jonne kaikki Suomessa juostavat ravilähdöt ilmestyvät noin puolen tunnin viiveellä heti maalintulon jälkeen.

Ulkomaisten pelisivustojen kieltäminen

Veikkaus haluaisi estää pääsyn ulkomaisille pelisivustoille, joihin suomalaiset käyttävät noin 300 miljoonaa euroa vuodessa.

Kritiikkiä

Veikkausta on kritisoitu siitä, että se ei ota ongelmapelaamista tarpeeksi huomioon, sillä 5 % pelaajista tuo puolet Veikkauksen tuotoista. Suurin kritiikki kohdistuu rahapeliautomaatteihin, jotka on sijoitettu marketteihin ja kioskeihin. Rahapeliautomaatteja pelaavat eniten vähävaraiset, ja Veikkaus sijoittaa rahapeliautomaatteja kaikkein köyhimmille asuinaluieille
Toinen yleinen kritiikin aihei on Veikkauksen keskittyminen liikaa tuottojen kasvattamiseen vastuullisuuden sijaan. Veikkauksen tuotto-odotusta on nostettu joka vuosi. Suomalaiset pelaavat Euroopassa eniten rahapelejä henkeä kohden. Yli 500 000 suomalaista pelaa rahapelejä niin paljon, että voidaan puhua riskikulutuksesta.  
Veikkaus maksoi affiliate-maksuja (sijoituspaikkamaksuja) vuonna 2017 mm. kioskeille, marketeille ja ravintoloille rahapeliautomaattien sijoittelusta yli 163 miljoonaa euroa. Tämä lisäksi Veikkaus käytti muuhun markkinointiviestintään 53 miljoonaa euroa. 
Veikkauksen johto saa tulospalkkiota myös yhtiön tekemistä tuotoista.
Alaikäisten pelaamisen valvonta on toteutettu heikosti, 90% nuorista saa pelata rahapelejä ilman valvontaa.
Terveyden ja hyvinvoinnin laitoksen (THL) erikoistutkijat Jani Selin ja Anne Salonen ovat korostaneet, että rahapeliautomaattien määrän ohella pitäisi muistaa myös pelien laatu ja sijainti. Pelien haittapotentiaali vaihtelee, ja he ovat esittäneet kysymyksen muutetaanko myös pelien ominaisuuksia sellaisiksi, että niiden haittapotentiaali olisi vähäisempi. Haittapotentiaali viittaa muun muassa pelin koukuttavuuteen ja siihen, kuinka nopeasti voi menettää suuriakin rahasummia.

Kohu

Elokuussa 2019 Veikkaus joutui keskeyttämään noin puolet mainonnastaan syyskuun 2019 loppuun asti, kun Veikkauksen mainonta sai arvostelua ja mainonnasta nousi kohu. 
Veikkaus poisti 4. syyskuuta 2019 Rinteen hallituksen omistajaohjausministeri Sirpa Paateron (sd) vaatimuksesta kaikki poliitikkojäsenet hallituksestaan. He olivat Ilkka Kanerva, Jutta Urpilainen, Tuomo Puumala ja Raimo Vistbacka. He olivat saaneet yli 2000 euron kuukausipalkkiota hallitustyöskentelystään. Veikkauksen hallituksen poliitikkojäsenistä neuvoteltiin vuonna 2017 silloisten hallituspuolueiden sekä pääoppositiopuolue SDP:n kesken. Paatero sanoi tiedotustilaisuudessa, että uusien hallitusjäsenten valinnoissa painopisteinä ovat olleet digiosaaminen, vastuullisuus ja pelihaittaongelmiin vastaaminen.
Veikkaus kertoi 5. syyskuuta 2019 vähentävänsä hajasijoitettuja peliautomaatteja  esimerkiksi ruokakaupoissa ja kioskeissa 18 500:sta noin 15 500:een automaattiin.

Monopoli

Valtion omistajanohjauksesta vastaavan ministerin Sirpa Paateron mukaan Veikkauksen monopolista pidetään kiinni.
Bilendi Oy teki rahapelien tietosivuston Kasino Curtin toimeksiannosta maaliskuussa 2019 kyselytutkimuksen, jonka mukaan 31 prosenttia suomalaisista haluaisi purkaa Veikkaus Oy:n rahapelimonopolin ja siirtyä lisenssijärjestelmään. Ajatusta vastusti 27 prosenttia suomalaisista.
Kun Bilendi Oy teki Kasino Curtin toimeksiannosta 21.-23. elokuuta 2019 välisenä aikana uuden kyselytutkimuksen, 41 prosenttia suomalaisista halusi purkaa Veikkaus Oy:n rahapelimonopolin ja siirtyä lisenssijärjestelmään. Ajatusta vastusti 28 prosenttia suomalaisista. 
Toisessa tutkimuksessa vastaajilta kysyttiin myös, miten he suhtautuvat väitteeseen "Suomalaiset kansanedustajat haluavat sellaista rahapelipolitiikkaa, joka hyödyttää ensisijaisesti heitä itseään". Peräti 57,3 prosenttia oli täysin tai osittain samaa mieltä. Täysin tai osittain eri mieltä oli vain 9,9 prosenttia.